ไฟแนนซ์ทูเดย์
เปิดใจส่งท้ายปีเก่า ต้อนรับปีใหม่ ไปเป็นที่เรียบร้อยแล้ว กับ ธีระชัย ภูวนาถนรานุบาล รมว.คลัง
30 ธ.ค. 2554

เปิดใจส่งท้ายปีเก่า ต้อนรับปีใหม่ ไปเป็นที่เรียบร้อยแล้ว กับ ธีระชัย ภูวนาถนรานุบาล รมว.คลัง
ที่ออกมาขอบใจสื่อมวลชนกระทรวงการคลัง ที่ให้โอกาสและยินดีที่ได้ร่วมงาน เพราะตลอดหลายเดือนที่ผ่านมา จะว่าไป “คุณธี” เจอทั้งเสียงด่าและเสียงชม อันนี้ต้องถือว่าเป็นเรื่องธรรมดาของผู้บริหารระดับสูง เพราะ “ยิ่งสูงก็ยิ่งหนาว” ใช่มั้ยท่าน 




...อีกคนที่แฮปปี้ไม่น้อยหน้าก็คือ สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) หรือ “พี่อู้” ที่ได้หวนกลับคืนรัง สศค. และเป็นโฆษกกระทรวงการคลังอีกครั้ง เพราะสิ่งที่พี่อู้ชอบนักชอบหนาก็คือ การให้ความรู้แก่น้องๆ นักข่าว ล่าสุดออกหนังสือ “ขบวนการเศรษฐกิจเข้มแข็ง” ตอน ตะลุยปีศาจเงินเฟ้อกับปรัชญาเศรษฐกิจพอเพียง แจกเป็นของขวัญแก่น้องนักข่าวถ้วนหน้า 
...แรงดีไม่มีตก สำหรับ เลอศักดิ์ จุลเทศ ผู้อำนวยการธนาคารออมสิน ที่ได้รับรางวัล Banker of the Year หรือนักการธนาคารแห่งปี 2554 ที่ได้ติดต่อกันมา 3 ปีซ้อน โดยถือเป็นผู้นำในการสนับสนุนเศรษฐกิจฐานราก โดยเฉพาะในภาวะที่เกิดอุทกภัย ธนาคารออมสินดูเหมือนจะเป็นธนาคารหลักที่สนองรับกับนโยบายรัฐบาล เช่น การเป็นผู้จ่ายเงินชดเชยผู้ประสบภัยครัวเรือนละ 5,000 บาท โดยไม่คิดค่าใช้จ่ายดำเนินการ 
...ขณะเดียวกันก็มีการออกพัฒนาผลิตภัณฑ์เงินฝากมากมาย ส่วนผลิตภัณฑ์สินเชื่อก็ปรับปรุงให้หลากหลาย ส่งผลให้ธนาคารออมสินมีสินทรัพย์รวมกว่า 1.7 ล้านล้านบาท เงินให้สินเชื่อกว่า 1.3 ล้านล้านบาท เงินลงทุนสุทธิเกือบ 2 แสนล้านบาท และคาดว่าน่าจะโกยกำไรในปีนี้ได้ถึง 2.1 หมื่นล้านบาท ทีเดียวเชียว
...หลังจากที่ ดร.ดวงพร อาภาศิลป์ เอ็มดี โบกมือลา บรรษัทตลาดรองสินเชื่อที่อยู่อาศัย (บตท.) ไปแล้ว บัดนี้กว่า 4 เดือนแล้ว ยังหาเอ็มดีใหม่ไม่ได้ ก็ใครจะมาสมัครล่ะ 
...บตท.ถูกมัดมือมัดขาทำอะไรธุรกิจก็ติดขัดกฎหมายไปหมด ไปอ้อนวอนให้สถาบันการเงินขายบัญชีลูกหนี้สินเชื่อกู้ซื้อบ้านดีๆ มาให้ จะมีแบงก์หน้าไหนอยากจะขายล่ะ ที่อยากจะขายมีแต่หนี้เน่าเอาป่าว!
...จิตติ ตั้งสิทธิ์ภักดี นายกสมาคมค้าทอง ประกาศวันที่ 31 ธ.ค.นี้ ร้านทองเยาวราชยังเปิดการซื้อขายทอง จะหยุดแค่วันที่ 1-2 ม.ค. 2555 เท่านั้น ใครเห็นว่าทองราคาลงจะไปช้อนซื้อก็ไปช็อปปิ้งที่เยาวราชได้เลย